### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 5. februar 2020 har vedtaget Magistratens indstilling i overensstemmelse med erklæring fra Teknisk Udvalg af 20. januar 2020 med den ændring at indstillings "At 5" ændres til, at Teknik og Miljø fremsender en ny kvoteplan til byrådet inden sommerferien 2021.

Plan for nybyggeri af almene ungdoms- og familieboliger inden for budgetrammen for 2019-2023.

### Resumé

Teknik og Miljø fremsender efter behov en plan for nybyggeri af almene ungdoms- og familieboliger til [adresse] for 2019-2023, herunder en orientering om kvotefordelingen for 2015-2018.

Det er formålet med planen, at de almene boliger planlægges således, at de imødekommer boligefterspørgslen og den sociale balance i hele [adresse], jf. boligpolitikken.

Det planlagte byggeri af almene ungdoms- og familieboliger udmøntes i en 4-årig planlægning, svarende til kommunens budgetperiode.

Nybyggeri opføres inden for en samlet økonomisk ramme fastlagt af byrådet. Det antal boliger, der forventes opført inden for denne ramme, baserer sig på et skøn over boligernes størrelse og anskaffelsessum.

Det planlagte nybyggeri inden for budgetårene 2019 til 2023 omfatter en samlet kvote på 521 ungdomsboligenheder, 1.333 familieboliger og 415 erstatningsboliger. Erstatningsboliger er kvote til familieboliger afsat i forbindelse med udviklingsplanerne for Gellerup/Toveshøj og [adresse].

Der er for perioden 2015-2018 tildelt eller dialog om tildeling for i alt 1.631 familieboliger og i alt 2.994 ungdomsboliger.

### Indstilling

At 1) Byrådet godkender kvoteplanen for nybyggeri af almene ungdoms- og familieboliger for 2019 til 2023.

At 2) Byrådet tager kvotefordelingen for 2015-2018 til efterretning.

At 3) Teknik og Miljø bemyndiges til at fremrykke byggeprojekter på kvoteplanen, såfremt det vurderes at være hensigtsmæssigt.

At 4) Teknik og Miljø bemyndiges til at indsætte nye projekter i kvoteplanen inden for kvoteplanens boligantal og principper og i overensstemmelse med den samlede budgetramme for 2019 til 2023.

At 5) Teknik og Miljø fremsender en ny kvoteplan til byrådet inden udgangen af 2021.

### Sagens forløb

05-12-2019 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 09-12-2019 Magistraten

Fremsendes til [adresse] med bemærkning, at Magistraten i mødet den 9. december 2019 anbefaler, at byrådet tiltræder Magistratsafdelingen for Teknik og Miljøs indstilling af 15. november 2019.

Borgmester Ronni Paulsen, rådmand Mads Christoffersen, rådmand Tonny Frandsen, Nanni Thorsen og Johan Østergaard tager forbehold.

Der blev stillet en række spørgsmål, som belyses nærmere til byrådet eller udvalgsbehandlingen:

* sammenhæng til "housing first" og det heraf afledte behov for boliger
* afvejning mellem kvoter i oplandsbyer og kvoter i forbindelse med byudvikling og sikring af blandede kvarterer
* de senere års udvikling i almene og andre boligtyper

 18-12-2019 [adresse]
Fremsendes til Teknisk Udvalg til behandling i henhold til beslutning i byrådets møde den 18. december 2019.
 20-01-2020 Teknisk Udvalg

Nicolaj Mathiasen, Benthe Thorsen, Johan Østergaard og Signe Friis kunne tiltræde indstillingen i overensstemmelse med Magistratens anbefaling.

Nadia Mortensen tog forbehold og fremsatte forslag om at ændre indstillingens At 5) til: Teknik og Miljø fremsender en ny kvoteplan til byrådet inden sommerferien 2021.

Lona Friis og Benjamin Berg var forhindrede i at deltage i udvalgets behandling af sagen.

 05-02-2020 Aarhus Byråd

Tilbagesendes Magistratsafdelingen for Teknik og Miljø med bemærkning, at byrådet i sit møde den 5. februar 2020 har vedtaget Magistratens indstilling i overensstemmelse med erklæring fra Teknisk Udvalg af 20. januar 2020 med den ændring at indstillings "At 5" ændres til, at Teknik og Miljø fremsender en ny kvoteplan til byrådet inden sommerferien 2021.